b'\n_START_ARTICLE_\nTogo\n_START_SECTION_\nZemljopis\n_START_PARAGRAPH_\nZemlja se prostire u smjeru sjever-jug u duljini od oko 550 km, s \xc5\xa1irinom od 40 do 130 km. Zbog izdu\xc5\xbeenog oblika Togo zahva\xc4\x87a vi\xc5\xa1e zemljopisnih zona koje se nastavljaju iz susjednih zemalja: na krajnjem jugu nalazi se obalna nizina s plitkim lagunama, na sjeveru i jugu reljef je ravan ili valovit (sjevernu ravnicu pokriva savana), dok se u sredi\xc5\xa1tu i na krajnjem sjeverozapadu teren izdi\xc5\xbee (najvi\xc5\xa1a to\xc4\x8dka Agou, 986 m)._NEWLINE_Na jugu u obalnoj nizini nalaze se brojna jezera od kojih je najve\xc4\x87e jezero Togo. Dalje na sjeveru nalazi se Ouatachi plato koji je \xc5\xa1irok 30-ak km sa 60 do 90 m nadmorske visine. Taj kraj se naziva i Terre de Barre, prema crvenkastom tlu bogatim \xc5\xbeeljezom. Sjeveroisto\xc4\x8dno se nalazi plato visine oko 500 m koji drenira rijeka Mono i njene pritoke. Zapadno i jugozapadno je planinski lanac Togo (sa najvi\xc5\xa1im vrhom Toga, Agou 986 m) koji se prostire u Benin (gdje se naziva Atakor) i u Ganu (gdje se naziva Akwapim)._NEWLINE_Sjeverno od planinskog lanca nalazi se pje\xc5\xa1\xc4\x87ano-kameni plato, kroz koji protje\xc4\x8de rijeka Oti, jedan od glavnih pritoka rijeke Volta._NEWLINE_Na krajnjem sjeverozapadu Toga nalazi se vi\xc5\xa1e podru\xc4\x8dje koje karakteriziraju stijene granita i gnajsa. _NEWLINE_Klima je tropska sa prosje\xc4\x8dnim godi\xc5\xa1njim temperaturama od 27.5 \xc2\xb0C (81.5 \xc2\xb0F) na obali, te do 30 \xc2\xb0C (86 \xc2\xb0F) u najsjevernijim dijelovima, koji imaju suhu klimu sa karakteristikama tropske savane. Na jugu su dva ki\xc5\xa1na razdoblja (prvi od travnja do srpnja i drugi od rujna do studenoga) sa manjom prosje\xc4\x8dnom koli\xc4\x8dinom padalina._NEWLINE_Togo je administrativno podijeljen u pet regija. Od sjevera prema jugu regije su Savanes, Kara, Centrale, Plateaux i Maritime.\n_START_SECTION_\nPovijest\n_START_PARAGRAPH_\nU vremenu od 11. stolje\xc4\x87a do 16. stolje\xc4\x87a, razna plemena prolazila su podru\xc4\x8djem iz razli\xc4\x8ditih smjerova: plemena Ew\xc3\xa9 sa istoka, plemena Mina i Guin sa zapada od kojih je ve\xc4\x87ina naselila obalna podru\xc4\x8dja. Trgovina robljem po\xc4\x8dela je u 16. stolje\xc4\x87u te je obalna regija postala glavno podru\xc4\x8dje europljanima za nabavu robova. Portugalci su izgradili svoje utvrde u susjednoj Gani (kod Elmina) i Beninu (kod Ouidah), dok Togo nije imao prirodnih luka, pa nije bilo izgra\xc4\x91enih utvrda._NEWLINE_O povijesti Toga prije dodira s Europljanima malo je poznato. U 18. stolje\xc4\x87u obalu dana\xc5\xa1njeg Toga kontrolirala je Danska, ali krajem 19. stolje\xc4\x87a u velikom valu europske kolonizacije ovo je podru\xc4\x8dje zauzela Njema\xc4\x8dka. Njema\xc4\x8dki Togo (Togoland) uklju\xc4\x8divao je i isto\xc4\x8dni dio dana\xc5\xa1nje Gane. Poslije Prvog svjetskog rata, mandat nad biv\xc5\xa1om njema\xc4\x8dkom kolonijom je dobila Liga naroda koja je podijelila koloniju na isto\xc4\x8dni i zapadni dio, te na upravljanje dala Velikoj Britaniji zapadni dio, a Francuska je dobila istok s ve\xc4\x87inom prometne infrastrukture koju su izgradili Nijemci._NEWLINE_Poslije drugog svjetskog rata, UN je dobio mandat, dok je u njegov ime nastavljena uprava Velike Britanije i Francuske. Potkraj kolonijalnoga doba u Togu je bilo 970 983 domorodaca prema 841 Europljaninu._NEWLINE_Kad su se 1950-ih afri\xc4\x8dke zemlje po\xc4\x8dele pripremati za dekolonizaciju, postavilo se pitanje sudbine podijeljenog Toga. Britanski se Togo na plebiscitu 1956. izjasnio za priklju\xc4\x8denje britanskoj Zlatnoj obali i dvije su kolonije stvorile neovisnu Ganu. U francuskom je dijelu 1960. progla\xc5\xa1en samostalni Togo. Godine 1963. u dr\xc5\xbeavnom je udaru svrgnut i ubijen prvi predsjednik Sylvanus Olympio, a 1967. u novom je udaru na vlast do\xc5\xa1ao na\xc4\x8delnik glavnog sto\xc5\xbeera oru\xc5\xbeanih snaga, potpukovnik (kasnije general) \xc3\x89tienne Eyad\xc3\xa9ma._NEWLINE_Eyad\xc3\xa9ma se kombinacijom klijentelizma i represije odr\xc5\xbeao na vlasti sve do smrti u velja\xc4\x8di 2005. po \xc4\x8demu je rekorder me\xc4\x91u afri\xc4\x8dkim vo\xc4\x91ama. Godine 1974. proveo je afrikanizaciju svih osobnih imena u zemlji, promijeniv\xc5\xa1i vlastito u Gnassingb\xc3\xa9. Tijekom 1970-ih stanje togoanskog gospodarstva pobolj\xc5\xa1alo se zahvaljuju\xc4\x87i prihodima od fosfata, ali kad su po\xc4\x8detkom 80-ih cijene fosfata na svjetskom tr\xc5\xbei\xc5\xa1tu pale Togo je zahvatila duboka gospodarska kriza. Eyad\xc3\xa9ma je uspio pre\xc5\xbeivjeti val demokratizacije u Africi 1990-ih i pobijediti na trima izborima koje su me\xc4\x91unarodni promatra\xc4\x8di raznoliko ocijenili. Na mjestu predsjednika naslijedio ga je sin Faure Gnassingb\xc3\xa9.\n_START_SECTION_\nStanovni\xc5\xa1tvo\n_START_PARAGRAPH_\nStanovni\xc5\xa1tvo Toga sastoji se od oko 20 etni\xc4\x8dkih skupina. Dvije najve\xc4\x87e su narod Ewe koji \xc5\xbeivi na jugu i Kabye sa sjevera. Ova su dva naroda u nedavnoj togoanskog povijesti \xc4\x8desto bila politi\xc4\x8dki sukobljena (dugogodi\xc5\xa1nji predsjednik Eyad\xc3\xa9ma pripadao je narodu Kabye i mnogi su ga optu\xc5\xbeivali za favoriziranje sjevernog dijela zemlje). Jezici Ewea i Kabyea slu\xc5\xbee i me\xc4\x91usobnom sporazumijevanju manjih skupina. Francuski je jezik uprave i vi\xc5\xa1eg obrazovanja. U dr\xc5\xbeavi je obavezno \xc5\xa1kolovanje u trajanju od \xc5\xa1est godina. _NEWLINE_Vjerski, vi\xc5\xa1e od polovice stanovnika pripada doma\xc4\x87im religijama. Kr\xc5\xa1\xc4\x87ana je ne\xc5\xa1to manje od 30%, a muslimana oko 20%._NEWLINE_Ve\xc4\x87i gradovi u dr\xc5\xbeavi su: Lom\xc3\xa9 (749700 stanovnika), Sokod\xc3\xa9 (117811 stanovnika), Kara (104207 stanovnika), Kpalim\xc3\xa9 (95974 stanovnika), Atakpam\xc3\xa9 (80683 stanovnika), Bassar (61845 stanovnika), Ts\xc3\xa9vi\xc3\xa9 (55775 stanovnika).\n_START_SECTION_\nGospodarstvo\n_START_PARAGRAPH_\nTogoansko gospodarstvo temelji se na komercijalnoj i nekomercijalnoj poljoprivredi te rudarstvu i trgovini. Najva\xc5\xbenije izvozne kulture su pamuk, kava i kakao. Izvoze se i fosfati._NEWLINE_BDP je za 2004. procijenjen na 1600 USD po stanovniku (mjereno po PPP-u).\n_START_SECTION_\n\xc5\xa0port\n_START_PARAGRAPH_\nNajpopularniji \xc5\xa1port u dr\xc5\xbeavi je nogomet (togoanska nogometna reprezentacija). Na ljetne olimpijske igre Togo \xc5\xa1alje svoje natjecatelje od olimpijskih igara 1972., dok na zimskima nisu nastupali. Prvu olimpijsku medalju osvojio je kajaka\xc5\xa1 Benjamin Boukpeti 12. kolovoza 2008. (bron\xc4\x8dana medalja u K1 kajak slalomu).'